Jaroslavas Cechanovičius

Jaroslavas Cechanovičius (g. 1949 m. gegužės 20 d. Vievyje, Trakų raj, dabar Elektrėnų sav..) – Lietuvos kompozitorius, dirigentas, pedagogas, gitaristas, trombonininkas, Lietuvos muzikų sąjungos narys.

Biografija 

Nuo 1959 m. mokėsi Vievio muzikos mokykloje smuiko klasėje, nuo 1961 m. – Vilniaus M. K. Čiurlionio menų mokykloje. Lietuvos valstybinės konservatorijos (dabar – Lietuvos muzikos ir teatro akademija) Liaudies muzikos instrumentų katedros pučiamųjų instrumentų skyriaus dėstytojo S. Paliuko trombono specialybės klasę baigė 1973 m.

Kaip atlikėjas koncertavo ir dalyvavo garso įrašuose su Lietuvos bei užsienio orkestrais: Lietuvos nacionalinės filharmonijos simfoniniu orkestru, Lietuvos nacionalinio operos ir baleto teatro simfoniniu orkestru, Lietuvos kameriniu orkestru, Lietuvos valstybiniu simfoniniu orkestru, Lietuvos valstybiniu pučiamųjų instrumentų orkestru „Trimitas“ ir kt.

Kūrybinė veikla 
 
Jaroslavas Cechanovičius yra sukūręs daugiau kaip 200 pramoginės bei džiazo muzikos kūrinių (dainos, instrumentinės pjesės, dainos vaikams, muzika spektakliams „Alisa veidrodžių karalystėje”, „Sniego karalienė”, „Lietuviškoji fantazija“ bigbendui ir kt.). Beveik visi kūriniai įrašyti Lietuvos radijuje ir saugomi LR fonduose.

Jaroslavo Cechanovičiaus autorinius kūrinius atlieka žymūs šalies atlikėjai, jie yra įtraukiami į Lietuvos dainų švenčių repertuarus. Jo sukurtą Himną Jonui Pauliui II 2008 m. įrašė ir atliko Lenkijos Radijo orkestras, choras bei solistė Magdalena Wojnarowska. Daina „Lietuva – dainų šalis” (sukurta 1992 m.) tapo respublikinio konkurso „Dainų dainelė” himnu. 2004 metų Respublikinėje Dainų šventėje buvo atliekama Jaroslavo Cechanovičiaus daina „Tėvynė“. 2009 metų Dainų šventės repertuare yra akordeonų orkestrui sukurtas kūrinys „Mums linksma”. "Lietuviškojoje fantazijoje" solistas - žymus LIetuvos atlikėjas Petras Vyšniauskas (sopraninis saksofonas).

Pjesė bigbendui „Noriu groti bliuzą“ 1987 metais Respublikiniame džiazo kūrinių konkurse pažymėta pirmąja premija. 1988 m. dainos „Prie jūros senos“ ir „Jūra“ Respublikiniame konkurse buvo apdovanotos antra ir trečia vietomis. 1990 m. dainos „Rugsėjis“ ir „Vakaras prie telefono“ Respublikiniame šlagerių konkurse užėmė prizines vietas. 1996 m. daina „Sapno žmogus“ Respublikiniame konkurse skirtame Lietuvos radijo 70-mečiui pažymėta pirmąja premija. Jaroslavo Cechanovičiaus dainoms žodžius kūria žymūs Lietuvos poetai – R. Skučaitė, J. Jakštas, J. Liniauskas, D. Teišerskytė, B. Dačiulis, S. Žlibinas ir kt. 2014 m. sukūrė „Requem“ laisvės gynėjams. Kūrinys parašytas solistui, chorams ir simfoniniam orkestrui (tekstas Dalios Teišerskytės).

Leidyba 

Daina „Lietuva – dainų šalis” įtraukta į Lietuvos jaunimo dainų šventės (Vilnius 93) jaunių chorų repertuarą (leidinį išspausdino Lietuvos liaudies kultūros centras 1992 m.). Leidykla „Vaga” išleido kūrinių vaikams rinkinį „Vyrai ir klavyrai” (1998 m.). Lietuvos muzikos draugija išleido dainų vaikų chorams rinkinį „Septynios dainos vaikams” (1998 m.). 2005 m. leidykla „Kronta” išleido Jaroslavo Cechanovičiaus kūrybos džiazo etiudų ir pjesių gitarai rinkinį „Eskizai ir paveikslai”. Kūrinių atlikimo specifika komentuojama lietuvių bei anglų kalbomis. 

2006 m. Lietuvos Respublikos švietimo ir mokslo ministerija išleido rinkinį „Dainos vaikams”, kuriame išspausdintos ir dvi Jaroslavo Cechanovičiaus sukurtos dainos „Mėlyno šilo muzika” ir „Gabijos darželis”. 2007 m. Lietuvos respublikos Švietimo ir Mokslo ministerija ir Nacionalinė M. K. Čiurlionio menų mokykla išleido dainų rinkinį „Garsų mozaika“. Jame išspausdintos dainos „Rožė“ ir „Garsų mozaika“. 

2009 metais Vilniaus pedagoginio universiteto leidykla išleido Jaroslavo Cechanovičiaus pjesių džiazo orkestrui rinkinį „Trys pjesės bigbandui”. 2009 m. Lietuvos respublikos Švietimo ir Mokslo ministerija ir Nacionalinė M. K. Čiurlionio menų mokykla išleido dainų rinkinį „Stiklo ženklai“, kuriame yra Jaroslavo Cechanovičiaus daina „Neraudok motule“ bei dainų rinkinį „Lašeliukai“, kuriame yra išspausdintos Jaroslavo Cechanovičiaus dainos „Utis – tutis“ ir „Senelis“. 

2009 m. Lietuvos respublikos Švietimo ir Mokslo ministerija ir Nacionalinė M. K. Čiurlionio menų mokykla išleido dainų rinkinį „Nuskambėjo keliai“. Jame yra trys Jaroslavo Cechanovičiaus dainos – „Balta varna“, „Vaiduoklio dainelė“ ir „Mažasis vaiduoklis“. 2011 metais išleido CD „Sapno žmogus“ (40 džiazo kūrinių), 2012 metais – „Pamiršti namai“ (18 dainų), 2014 metais „Meilės valsas“ (41 daina).

Pedagoginė veikla 
 
1968–1969 m. Jaroslavas Cechanovičius – B. Dvariono muzikos mokykloje trombono specialybės dėstytojas, 1975–2005 m. – Vilniaus J. Tallat-Kelpšos aukštesniojoje muzikos mokykloje dėstė trombono, gitaros bei dirigavimo specialybes. 1979–1983 m. dirbo Lietuvos valstybinės konservatorijos Klaipėdos fakultetų (dabar – Klaipėdos universiteto Menų akademija) Džiazo katedros gitaros ir aranžavimo dalykų dėstytoju. Nuo 2002 m. iki 2011 m. Jaroslavas Cechanovičius – Lietuvos muzikos ir teatro akademijoje Džiazo katedros pedagogas – docentas. Turėdamas ilgametę lengvosios muzikos orkestro vadovo, atlikėjo ir džiazo kūrinių bei populiariosios muzikos kūrėjo patirtį, savo studentams dėstė gitarą (specialybė), aranžuotę, ansamblinį grojimą bei vadovavo studentų bigbendui. Nuo 2010 metų – Vilniaus Karoliniškių muzikos mokyklos gitaros specialybės mokytojas.

Jaroslavo Cechanovičiaus buvę absolventai aktyviai dalyvauja Lietuvos kultūriniame gyvenime. Vieni reiškiasi kaip atlikėjai, kiti pasirinko pedagogo kelią. Žinomesni atlikėjai – J. Milašius, V. Volkovas, T. Varnagiris, A. Globys, A. Dunis, A. Čuchoncevas, D. Didžiulis. E. Rubins, J. Martinkėnas.

Apdovanojimai 
 
 2009 m. Ordino „Už nuopelnus Lietuvai“ Karininko kryžius
 2009 m. Šiaulių apskrities viršininko garbės ženklas „Už nuopelnus Šiaulių apskričiai“
 2011 m. LATGA-A Aukso žvaigžde „Už nuopelnus muzikos menui ir neblėstantį kūrybos populiarumą“
 2015 m. Lietuvos Respublikos kultūros ministerijos aukso garbės ženklas „Nešk savo šviesą ir tikėk“
 2016 m. Lietuvos muzikų sąjungos apdovanojimas „Auksinis diskas“

Išnašos 

Lietuvos dirigentai
Lietuvos muzikos pedagogai
Lietuvos kompozitoriai